SET ปิดเช้าพลิกบวก 0.48 จุด หลังเจอขายทำกำไรมากแล้ว โบรกฯมองบ่ายไซด์เวย์
SET ปิดเช้าพลิกบวก 0.48 จุด หลังเจอขายทำกำไรมากแล้ว อีกทั้งจำนวนผู้ติดเชื้อโควิดในประเทศทรงตัวและผู้หายป่วยมีมากกว่า รวมถึงหวังวัคซีนเข้ามามากขึ้นในไตรมาส 3 - 4/64 บ่ายนี้ตลาดฯคงแกว่งไซด์เวย์ทั้งบวก - ลบ โดยแนวรับ 1,542 - 1,525 แนวต้าน 1,557 จุด
19 ส.ค. 2564

นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) กล่าวว่า ตลาดหุ้นไทยเช้านี้ปรับตัวลงในทิศทางเดียวกับตลาดหุ้นในภูมิภาคเอเชียที่เคลื่อนไหวในแดนลบ หลังจากรายงานการประชุมเดือน ก.ค.ของคณะกรรมการกำหนดนโยบายการเงินของธนาคารกลางสหรัฐ (FOMC) ระบุว่ากรรมการส่วนใหญ่เห็นพ้องจะเริ่มปรับลดวงเงินโครงการซื้อพันธบัตรตามมาตรการผ่อนคลายเชิงปริมาณ (QE) ในปีนี้หรืออย่างช้าไม่เกินต้นปีหน้า เนื่องจากเศรษฐกิจเติบโตได้ตามคาด และเงินเฟ้อก็ถึงเป้าหมาย รวมถึงตัวเลขการจ้างงานก็ดีขึ้นด้วย
ส่วนบ้านเราเผชิญแรงขายทำกำไรออกมาหลังจากที่ปรับตัวขึ้นไปมากแล้ว จากที่จำนวนผู้ติดเชื้อโควิด-19 ในประเทศทรงตัว และจำนวนผู้หายป่วยมีมากกว่าจำนวนผู้ติดเชื้อใหม่ รวมถึงคาดหวังวัคซีนจะเข้ามามากขึ้นในไตรมาส 3 – 4 ปีนี้ อย่างไรก็ดียังต้องติดตามสถานการณ์การแพร่ระบาดไวรัสโควิด-19 ในประเทศต่อไป และติดตามการพิจารณางบประมาณปี 2565 ด้วย ส่วนนอกประเทศวันนี้ให้ติดตามจำนวนผู้ขอรับสวัสดิการว่างงานของสหรัฐฯ และดัชนีการผลิต
สำหรับแนวโน้มการลงทุนในช่วงบ่าย นายศราวุธ กล่าวว่า ตลาดฯคงจะแกว่งไซด์เวย์ทั้งในแดนบวก – ลบ โดยแนวรับ 1,542 – 1,525 จุด ส่วนแนวต้าน 1,557 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
HANA มูลค่าการซื้อขาย 1,855.81 ล้านบาท ปิดที่ 79.75 บาท เพิ่มขึ้น 4.00 บาท
KBANK มูลค่าการซื้อขาย 1,593.17 ล้านบาท ปิดที่ 107.00 บาท เพิ่มขึ้น 0.50 บาท
PSL มูลค่าการซื้อขาย 1,485.40 ล้านบาท ปิดที่ 24.80 บาท เพิ่มขึ้น 1.20 บาท
KCE มูลค่าการซื้อขาย 1,207.29 ล้านบาท ปิดที่ 86.75 บาท เพิ่มขึ้น 1.00 บาท
PTTGC มูลค่าการซื้อขาย 1,181.55 ล้านบาท ปิดที่ 58.50 บาท ลดลง 1.75 บาท
 
 
 